Општинско веће општине Медвеђа, на 28. седници одржаној 07. јула 2023.године, на основу члана 46. Закона о локалној самоуправи ("Сл. гласник РС" бр. 129/07, 83/2014-др.закон, 101/2016-др.закон, 47/2018 и 111/2021 – др.закон), члана 6. и члана 7. Уредбе о условима прибављања и отуђења непокретности непосредном погодбом, и давања у закуп ствари  у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда ("Сл. гласник РС" бр. 16/2018), члана 66. Статута општине Медвеђа ("Сл. гласник града Лесковца" бр.9/2019), члана 12 Пословника о раду Општинског већа општине Медвеђа ("Сл. гласник града Лесковца", број: 41/2022) и члана 9. Одлуке о давању у закуп пословног простора ("Сл. гласник града Лесковца" бр. 37/2016), расписује

**П О Н О В Љ Е Н И Ј А В Н И О Г Л А С**

**О ДАВАЊУ НЕПОКРЕТНОСТИ У ЗАКУП СПРОВОЂЕЊЕМ ПОСТУПКА ЈАВНОГ НАДМЕТАЊА**

Члан 1.

Предмет поновљеног јавног огласа је давање у закуп непокретности – металне хале за прераду дрвета, укупне површине 608,00 м², која се налази у ул. Вука Караџића бр. 13 у Медвеђи, на катастарској парцели број 11 у КО Медвеђа, која се по листи непокретности број 1171 за КО Медвеђа, води као јавно грађевинско земљиште у јавној својини општине Медвеђа, са обимом удела 1/1.

Члан 2.

Непокретност из члана 1. овог поновљеног јавног огласа, даје се у закуп у поступку јавног надметања за обављање делатности у складу са постојећом наменом простора, односно за обављање исте или сличне делатности која је претходно обављана.

Дужина трајања закупа непокретности је 5 (пет) година, са могућношћу продужења уговора у складу са важећим прописима.

Члан 3.

Почетни износ накнаде за закуп непокретности износи 39,66 динара/м² месечно, што за површину од 608,00 м² износи 24.113,28 динара месечно,у складу са Одлуком о утврђивању закупнине, накнаде за коришћење пословног простора на коме је носилац права располагања и коришћења општина Медвеђа ("Сл. гласник града Лесковца", бр. 37/2016).

Најнижи лицитациони корак износи 1.000,00 динара.

Критеријум за избор најповољнијег понуђача је највећи износ излицитиране цене.

Члан 4.

Поступак јавног надметања по расписаном поновљеном јавном огласу, спровешће Комисија Општинског већа општине Медвеђа о прибављању, располагању, коришћењу и управљању стварима у јавној својини општине Медвеђа.

Стручне и административно - техничке послове за рад Комисије, обављаће Одељење за урбанизам Општинске управе општине Медвеђа.

Члан 5.

Право учешћа на јавном надметању имају сва правна лица која пре спровођења поступка јавног надметања, доставе доказ о уплаћеном депозиту, а најкасније до истека рока за подношење пријава, односно до 13.08.2023. године.

Депозит у шестомесечном износу висине почетне закупнине за непокретност, уплаћује се на жиро рачун бр. 840-742152843-59 - Приходи од давања у закуп, односно на коришћење непокретности у државној својини које користе општине и индиректни корисници њиховог буџета, модел 97 позив на број 91-067 и износи,

- за непокретност ближе описану у члану 1. поновљеног јавног огласа... 144.679,63 динара.

Члан 6.

Право учешћа на поновљеном јавном оглас имају сва правна лица која Комисији уз пријаву доставе документацију тражену поновљеним јавним огласом.

Пријава по расписаном поновљеном јавном огласу подноси се у затвореној коверти са назнаком "Комисија о прибављању, располагању, коришћењу и управљању стварима у јавној својини општине Медвеђа - Пријава на јавни оглас за закуп непокретности у јавној својини општине Медвеђа - НЕ ОТВАРАЈ", на адреси Краља Милана 48, општина Медвеђа.

Пријава мора да садржи:

Назив и седиште, број рачуна на који ће се извршити повраћај депозита, уз пријаву се прилаже копија решења о упису правног лица у регистар надлежног органа, доказ о уплати депозита, доказ да је подносилац пријаве измирио све обавезе по основу локалних јавних прихода - уверење Одсека локалне пореске администрације Општинске управе општине Медвеђа, пуномоћје за лице које заступа подносиоца пријаве, уколико правно лице не заступа регистровано одговорно лице у правном лицу које мора бити оверено од стране јавног бележника и потписану и оверену изјаву о прихватању услова из поновљеног јавног огласа.

Образац изјаве о прихватању услова из поновљеног јавног огласа подносиоци пријава могу преузети лично у канцеларији број 12 Општинске управе општине Медвеђа, ул. Краља Милана број 48 у Медвеђи, или у електронској форми на званичном сајту општине Медвеђа https://www.medvedja.ls.gov.rs

На другој страни коверте, назначава се име, односно назив и адреса подносиоца пријаве.

Члан 7.

Рок за предају пријава је 30 (тридесет) дана од дана расписивања огласа, односно почев од 15.08.2023. године до 13.09.2023. године, закључно са 13.09.2023.године.

Јавно надметање обавиће се 18.09.2023. године у сали Скупштине општине Медвеђа са почетком у 10,00 часова.

Члан 8.

Учеснику на поновљеном јавном огласу чија пријава није прихваћена, депозит се враћа када одлука Комисије o избору најповољнијег понуђача за давање у закуп непокретности у јавној својини општине Медвеђа постане коначна.

Учеснику на поновљеном јавном огласу чија је понуда прихваћена као најповољнија, положени депозит биће урачунат у закупнину.

Учесник на поновљеном јавном огласу чија је понуда прихваћена као најповољнија, губи право на повраћај депозита уколико у року од 15 дана од дана пријема позива закуподавца, не закључи уговор о закупу непокретности у јавној својини општине Медвеђа.

Члан 9.

Подносиоци неблаговремене, односно непотпуне пријаве неће моћи да учествују у поступку јавног надметања, о чему ће бити обавештени доношењем Одлуке о одбацивању пријаве од стране Комисије.

Учесник на поновљеном јавном огласу чија је пријава одбачена има право да поднесе приговор Општинском већу општине Медвеђа у року од 3 дана од дана достављања Одлуке о одбацивању пријаве.

Одлука Општинског већа општине Медвеђа донета по приговору учесника, је коначна.

Члан 10.

На основу спроведеног поступка јавног надметања, Комисија доноси Одлуку о давању непокретности у закуп најповољнијем понуђачу.

Учесник на поновљеном јавном огласу има право да поднесе приговор Општинском већу општине Медвеђа у року од 8 дана од дана достављања Одлуке из става 1. овог члана.

Одлука Општинског већа општине Медвеђа донета по приговору учесника, је коначна.

По коначности Одлуке о избору најповољнијег понуђача, Општинско веће општине Медвеђа доноси Одлуку о давању у закуп непокретности у јавној својини општине Медвеђа, учеснику утврђеном Одлуком о избору најповољнијег понуђача.

На основу донете Одлуке о давању у закуп непокретности у јавној својини општине Медвеђа, закључује се Уговор о давању у закуп непокретности у јавној својини општине Медвеђа.

Члан 12.

На основу коначне Одлуке Општинског већа општине Медвеђа о давању у закуп непокретности у јавној својини општине Медвеђа, Комисија позива изабраног учесника на поновљеном јавном огласу, да закључи уговор о закупу непокретности у јавној својини општине Медвеђа.

Изабрани учесник је дужан, да у року од 8 дана од дана достављања позива из става 1. овог члана, закључи уговор о закупу непокретности у јавној својини општине Медвеђа.

Уколико изабрани учесник на поновљеном јавном огласу не закључи уговор о закупу непокретности у јавној својини општине Медвеђа у року из става 2. овог члана, сматраће се да је одустао од понуде, у ком случају уплаћени депозит неће бити враћен.

Уговор о закупу непокретности у јавној својини општине Медвеђа, у име и за рачун Општине Медвеђа, закључује Председник општине Медвеђа.

Члан 13.

Поновљени јавни оглас ће бити истакнут на огласној табли општине Медвеђа, објављен преко средстава јавног информисања и на сајту општине Медвеђа.

Члан 14.

Непокретност се издаје у закуп у виђеном стању. Заинтересована лица непокретност могу разгледати у присуству чланова Комисије, радним данима у току трајања огласа од 12,00 до 13,00 часова.

Увид у документацију у вези са непокретности која је предмет закупа може се извршити сваког петка у току трајања огласа, у термину од 11,00 до 13,00 часова.

Члан 15.

Будући закупац у обавези је:

1) да пре потписивања уговора преда закуподавцу једну бланко меницу, уредно потписану и печатирану, са пратећим меничним овлашћењем, коју закуподавац не може у тренутку активирања и реализације попунити на износ већи од шест месечне закупнине са пратећим трошковима закупа на шестомесечном нивоу;

2) да о свом трошку одржава закупљену непокретност у исправном стању, врши потребне поправке, текуће их одржава за све време трајања закупа, а инвестиционо улагање у инфраструктуру која је предмет закупа може вршити само уз сагласност Закуподавца;

3) да се за време трајања закупа непокретности стара са пажњом доброг привредника, да извршава све обавезе текућег одржавања и уредно плаћа трошкове, о чему ће доказе, свака два месеца, доставити Закуподавцу;

У случају непоштовања наведених обавеза од стране закупца, закуподавац може једнострано раскинути уговор о закупу без права закупца на накнаду штете по том основу.

Члан 16.

Све ближе информације могу се добити на тел. 064 86 39 172, лице за контакт Марко Стојановић дипл.прав. председник Комисије о прибављању, располагању, коришћењу и управљању стварима у јавној својини општине Медвеђа, сваким радним даном у временском периоду од 08,00 часова до 14,00 часова.

ОПШТИНСКО ВЕЋЕ ОПШТИНЕ МЕДВЕЂА

08 Број: 06-48/2023/13 од 07. јула 2023. године

ПРЕДСЕДНИК

ОПШТИНСКОГ ВЕЋА

Драган Кулић